**Ukážka úloh z testu na prijímacie pohovory zo slovenského jazyka a literatúry**

TEXT

V gréckej mytológii meno Európa patrilo dcére kráľa Fenície (súčasného Libanonu). Zeus, premenený na býka, ju uniesol na fenické pobrežie a potom odviedol na Krétu, kde mu porodila syna, ktorý sa neskôr stal kráľom Minosom. Európa ako názov územia sa objavila po prvý raz v texte gréckeho básnika Hesioda, pochádzajúceho z 8. stor. pred Kr. Nijaká vedecká teória nehovorí o tom, prečo sa náš svetadiel volá Európa. Ani Herodotos, grécky historik z 5. stor. pred Kr., otec dejepisectva, to nevysvetlil. Ide pravdepodobne o náhodu podobnú tej, ktorá spôsobila, že americký svetadiel pomenovali podľa Ameriga Vespucciho.

**1. Vyberte tvrdenie, ktoré nevyplýva z textu.**

 a) Zeus je otcom kráľa Minosa.

 b) Vespucci objavil a pomenoval Ameriku.

 c) Herodotos bol Grék žijúci pred Kristom.

 d) Európa je dcéra fenického kráľa.

**2. Ktorá časť textu je prístavok?**

 a) pochádzajúceho z 8. stor. pred Kr.

 b) ktorý sa neskôr stal kráľom Minosom

 c) ide pravdepodobne o náhodu

 d) grécky historik z 5. stor. pred Kr., otec dejepisectva

**3. V ktorých slovách nastáva pri výslovnosti zmena znelej spoluhlásky na neznelú?**

 a) mozog, odhadujú, obyčajne

 b) ľudský, obsahuje, predpôrodných

 c) vedci, potrebujeme, nástrojoch

 d) najdokonalejší, poschodí, ovplyvňujú

**4. Akým štýlom a akým slohovým postupom je písaný text?**

 a) odborný štýl, výkladový postup

 b) publicistický štýl, informačný postup

 c) náučný štýl, opisný postup

 d) umelecký štýl, rozprávací postup

**5. Vyberte možnosť bez pravopisnej chyby.**

 a) Grécko, Feničania, po štvrtý raz, súčasnosť

 b) európsky kontinent, Južná Amerika, po tretíraz, súčastnosť

 c) Krétske územie, Minosová vláda, po štvrtýkrát, súčastnosť

 d) Herodotosova teória, hesiodova báseň, po tretí krát, súčasnosť